Bedrywighede hervat by Mpuma-kragstasie | Maroela Media
Eskom het Donderdag bevestig bedrywighede het ná vier maande by die Camden-kragstasie in Mpumalanga hervat.
Dit is danksy 'n suksesvolle projek om as uit 'n onveilige dam by die stasie te verwyder. "Eenheid 8 van die stasie is vandag op die netwerk gesinchroniseer en eenheid 5 sal na verwagting Vrydagmiddag aangeskakel word," het Eskom in 'n verklaring gesê.
Tussen 1 September 2020 en 19 September 2020 sal nog vyf eenhede aangeskakel word. "Dit beteken 'n bykomende 1 400 MW tot die netwerk. Eenheid 3 sal egter vir die volgende drie maande afgeskakel bly."
Bedrywighede by die stasie is op 24 April 2020 opgeskort ná 'n hersiening van die strukturele integriteit van die asdam. Die kontrakteur het bevind dat die dam sy maksimum hoogte bereik het en dit het dus 'n gevaar ingehou vir alle personeel op die perseel en naburige gemeenskappe.
Eskom het sowat 795 000 m³ as uit die dam verwyder, insluitend 300 000 m³ wat na 'n oopgroef myn vervoer word.
Tydens die tweede fase van die projek sal 800 000 m³ as van die noordelike kant van die dam na 'n myn geneem word. Dié fase sal na verwagting teen die einde van November 2020 afgehandel wees.